(4)

cuirtear isteach na hairteagail seo a leanas: “Airteagal 1c 1. Maidir le trealamh, teicneolaíocht nó bogearraí, a shainaithnítear in Iarscríbhinn IV, bídís de thionscnamh an Aontais nó ná bídís, beidh toirmeasc ar na hearraí sin a dhíol le haon duine nádúrtha nó dlítheanach, eintiteas nó comhlacht sa Bhealarúis nó lena n-úsáid inti, agus beidh toirmeasc ar na hearraí sin a sholáthar, a aistriú nó a onnmhairiú chucu nó lena n-úsáid inti, go díreach nó go hindíreach, mura ndearna údarás inniúil an Bhallstáit ábhartha, faoi mar a shainaithnítear é ar na suíomhanna gréasáin a liostaítear in Iarscríbhinn II, réamhúdarú a thabhairt. 2. Ní dhéanfaidh údaráis inniúla na mBallstát, faoi mar a shainaithnítear iad ar na suíomhanna gréasáin a liostaítear in Iarscríbhinn II, aon údarú faoi mhír 1 a dheonú má tá forais réasúnacha acu chun a chinneadh go n-úsáidfí an trealamh, an teicneolaíocht nó na bogearraí i gceist le haghaidh cur faoi chois ag rialtas na Bealarúise, comhlachtaí, corparáidí nó gníomhaireachtaí poiblí, nó ag aon duine nó eintiteas agus iad ag gníomhú thar a gceann nó faoina dtreoir. 3. Áireofar in Iarscríbhinn IV trealamh, teicneolaíocht nó bogearraí atá ceaptha go príomha lena n-úsáid i bhfaireachán ar chumarsáid idirlín nó ghutháin nó chun an chumarsáid sin a idircheapadh. 4. An Ballstát lena mbaineann, cuirfidh sé na Ballstáit eile agus an Coimisiún ar an eolas faoi aon údarú arna dheonú faoin Airteagal seo laistigh de 2 sheachtain ón údarú. Airteagal 1d 1. Mura ndearna údarás inniúil an Bhallstáit ábhartha, faoi mar a shainaithnítear é ar na suíomhanna gréasáin a liostaítear in Iarscríbhinn II, réamhúdarú a thabhairt i gcomhréir le hAirteagal 1c(2), beidh toirmeasc: (a) ar chúnamh teicniúil nó seirbhísí bróicéireachta a bhaineann leis an trealamh, an teicneolaíocht agus na bogearraí a shainaithnítear in Iarscríbhinn IV, nó a bhaineann le suiteáil, soláthar, monarú, cothabháil agus úsáid an trealaimh agus na dteicneolaíochtaí a shainaithnítear in Iarscríbhinn IV nó le suiteáil, soláthar, oibriú nó uasdátú aon bhogearra a shainaithnítear in Iarscríbhinn IV, a sholáthar, go díreach nó go hindíreach, d’aon duine nádúrtha nó dlítheanach, eintiteas nó comhlacht sa Bhealarúis nó lena n-úsáid sa Bhealarúis; (b) ar mhaoiniú nó cúnamh airgeadais a bhaineann leis an trealamh, an teicneolaíocht agus na bogearraí a shainaithnítear in Iarscríbhinn IV a sholáthar, go díreach nó go hindíreach, d’aon duine nádúrtha nó dlítheanach, eintiteas nó comhlacht sa Bhealarúis nó lena n-úsáid sa Bhealarúis; (c) ar aon seirbhís faireacháin nó idircheaptha teileachumarsáide nó idirlín d’aon chineál a sholáthar do rialtas na Bealarúise, do chomhlachtaí, corparáidí agus gníomhaireachtaí poiblí na Bealarúise nó d’aon duine nádúrtha nó dlítheanach nó eintiteas agus iad ag gníomhú thar a gceann nó faoina dtreoir, nó chun a dtairbhe dírí nó indírí. 2. Chun críocha phointe (c) de mhír 1, ciallaíonn ‘seirbhísí faireacháin nó idircheaptha teileachumarsáide nó idirlín’ na seirbhísí sin lena soláthraítear, go háirithe trí úsáid a bhaint as trealamh, teicneolaíocht nó bogearraí a shainaithnítear in Iarscríbhinn IV, rochtain ar shonraí teileachumarsáide agus glaonna isteach agus amach ag duine is ábhar do na sonraí sin, agus na sonraí sin a sholáthar, chun iad a asbhaint, a dhíchódú, a thaifeadadh, a phróiseáil, a stóráil, anailís a dhéanamh orthu, nó aon ghníomhaíocht ghaolmhar eile. Airteagal 1e 1. Beidh toirmeasc ar earraí agus teicneolaíocht dé-úsáide, bídís de thionscnamh an Aontais nó ná bídís, a dhíol le haon duine nádúrtha nó dlítheanach, eintiteas nó comhlacht sa Bhealarúis nó lena n-úsáid sa Bhealarúis, agus ar iad a sholáthar, a aistriú nó a onnmhairiú chucu, go díreach nó go hindíreach, más rud é go bhfuil na hítimí i gceist ceaptha, nó go bhféadfadh siad a bheith ceaptha, go hiomlán nó go páirteach, le haghaidh úsáid mhíleata nó le haghaidh úsáideoir deiridh míleata. I gcás inarb iad fórsaí míleata na Bealarúise an t-úsáideoir deiridh, measfar gur le haghaidh úsáid mhíleata aon earra agus teicneolaíocht dé-úsáide a fhaigheann siad. 2. Agus cinneadh á dhéanamh maidir le hiarrataí ar údaruithe i gcomhréir le Rialachán (CE) Uimh. 428/2009, ní dheonóidh na húdaráis inniúla údarú le haghaidh onnmhairí d’aon duine nádúrtha nó dlítheanach, eintiteas nó comhlacht sa Bhealarúis ná ar n-úsáid sa Bhealarúis, má tá forais réasúnacha acu chun a chreidiúint gur úsáideoir deiridh míleata atá san úsáideoir deiridh nó go bhféadfadh úsáid deiridh mhíleata a bheith ag na hítimí. Féadfaidh na húdaráis inniúla údarú a dheonú, áfach, i gcás ina mbaineann an t-onnmhairiú le hoibleagáid a fhorghníomhú, arb oibleagáid í a eascraíonn as conradh arna thabhairt i gcrích roimh an 25 Meitheamh 2021, nó as conarthaí coimhdeacha is gá chun conradh den sórt sin a fhorghníomhú. An fhaisnéis ábhartha uile atá de dhíth dá n-iarratas ar údarú onnmhairiúcháin, soláthróidh onnmhaireoirí an fhaisnéis sin do na húdaráis inniúla. Airteagal 1f 1. Beidh toirmeasc ar earraí agus teicneolaíocht dé-úsáide bídís de thionscnamh an Aontais nó ná bídís, a dhíol, a sholáthar, a aistriú nó a onnmhairiú, go díreach nó go hindíreach, le daoine nádúrtha nó dlítheanacha, le heintitis nó le comhlachtaí sa Bhealarúis mar a liostaítear in Iarscríbhinn V a ghabhann leis an Rialachán seo. 2. Beidh toirmeasc: (a) ar chúnamh teicniúil, seirbhísí bróicéireachta nó seirbhísí eile a bhaineann leis na hearraí agus teicneolaíocht dá dtagraítear i mír 1 a sholáthar agus ar sholáthar, monarú, cothabháil agus úsáid na n-earraí agus na teicneolaíochta sin, go díreach nó go hindíreach, d’aon duine nádúrtha nó dlítheanach, eintiteas nó comhlacht sa Bhealarúis, mar a liostaítear in Iarscríbhinn V; (b) ar mhaoiniú nó cúnamh airgeadais a sholáthar, a bhaineann leis na hearraí agus teicneolaíocht dá dtagraítear i mír 1, lena n-áirítear go háirithe deontais, iasachtaí agus árachas creidmheasa onnmhairiúcháin, le haghaidh aon díolachán, soláthar, aistriú nó onnmhairiú ar na hearraí agus an teicneolaíocht sin, nó chun cúnamh teicniúil gaolmhar, seirbhísí bróicéireachta nó seirbhísí eile a sholáthar, go díreach nó go hindíreach d’aon duine nádúrtha nó dlítheanach, eintiteas nó comhlacht sa Bhealarúis, mar a liostaítear in Iarscríbhinn V. 3. Na toirmisc i míreanna 1 agus 2 beidh siad gan dochar d’fhorghníomhú na gconarthaí a thabharfar i gcrích roimh an 25 Meitheamh 2021, nó do chonarthaí coimhdeacha is gá chun na conarthaí sin a fhorghníomhú, agus do sholáthar an chúnaimh is gá chun na cumais atá ann cheana laistigh den Aontas a chothabháil agus a choimeád slán. 4. Na toirmisc i míreanna 1 agus 2, ní bheidh feidhm acu maidir le honnmhairiú, díolachán, soláthar ná aistriú earraí agus teicneolaíochta dé-úsáide agus ní bheidh feidhm acu maidir le soláthar gaolmhar cúnaimh theicniúil nó airgeadais, chun na cumais núicléacha shibhialta atá ann cheana a chothabháil agus a choimeád slán, le haghaidh úsáid neamh-mhíleata nó le haghaidh úsáideoir deiridh neamh-mhíleata. Airteagal 1g 1. Na hearraí a liostaítear in Iarscríbhinn VI, bídís de thionscnamh an Aontais nó ná bídís, beidh toirmeasc ar na hearraí sin a dhíol, a sholáthar, a aistriú, nó a onnmhairiú le haon duine nádúrtha nó dlítheanach, eintiteas nó comhlacht sa Bhealarúis nó lena n-úsáid sa Bhealarúis. 2. Áireofar in Iarscríbhinn VI na hearraí a úsáidtear chun táirgí tobac a tháirgeadh nó a mhonarú. 3. Beidh na toirmisc i mír 1 gan dochar d’fhorghníomhú conarthaí arna dtabhairt i gcrích roimh an 25 Meitheamh 2021, nó conarthaí coimhdeacha is gá chun na conarthaí sin a fhorghníomhú. Airteagal 1h 1. Beidh toirmeasc: (a) ar tháirgí peitriliam a liostaítear in Iarscríbhinn VII a allmhairiú isteach san Aontas más rud é: (i) gur de thionscnamh na Bealarúise iad; nó (ii) gur onnmhairíodh ón mBealarúis iad; (b) ar tháirgí peitriliam a cheannach atá lonnaithe sa Bhealarúis nó ar de thionscnamh na Bealarúise iad; (c) ar tháirgí peitriliam a iompar más de thionscnamh na Bealarúise iad, nó má táthar á n-onnmhairiú ón mBealarúis go dtí aon tír eile; (d) ar chúnamh teicniúil, seirbhísí bróicéireachta, maoiniú nó cúnamh airgeadais a sholáthar, go díreach nó go hindíreach, lena n-áirítear díorthaigh airgeadais, chomh maith le hárachas agus athárachas, a bhaineann leis na toirmisc a leagtar amach i bpointí (a), (b) agus (c). 2. Ní bheidh feidhm ag na toirmisc i mír 1 maidir le ceannach táirgí peitriliam sa Bhealarúis a theastaíonn chun freastal ar bhunriachtanais an cheannaitheora sa Bhealarúis nó ar riachtanais tionscadal daonnúil sa Bhealarúis. 3. Beidh na toirmisc i mír 1 gan dochar d’fhorghníomhú conarthaí arna dtabhairt i gcrích roimh an 25 Meitheamh 2021, nó conarthaí coimhdeacha is gá chun na conarthaí sin a fhorghníomhú. Airteagal 1i 1. Beidh toirmeasc ar tháirgí clóiríde potaisiam (‘potais’) mar a liostaítear in Iarscríbhinn VIII, bídís de thionscnamh na Bealarúise nó ná bídís, a allmhairiú, a cheannach nó a aistriú ón mBealarúis, go díreach nó go hindíreach. 2. Beidh na toirmisc i mír 1 gan dochar d’fhorghníomhú conarthaí arna dtabhairt i gcrích roimh an 25 Meitheamh 2021, nó conarthaí coimhdeacha is gá chun na conarthaí sin a fhorghníomhú. Airteagal 1j Toirmiscfear seirbhísí infheistíochta a cheannach, a dhíol, a sholáthar, go díreach nó go hindíreach, ar seirbhísí iad lena n-eisítear urrúis inaistrithe agus ionstraimí margaidh airgid, a bhfuil aibíocht is mó ná 90 lá acu, nó a chuidíonn lena n-eisiúint, nó lena ndéileáiltear leis na hurrúis agus na hionstraimí sin ar shlí eile, arb urrúis agus ionstraimí iad arna n-eisiúint tar éis an 29 Meitheamh 2021 ag: (a) Poblacht na Bealarúise, a rialtas, a comhlachtaí poiblí, a corparáidí nó a gníomhaireachtaí; (b) mórinstitiúid creidmheasa nó institiúid eile atá bunaithe sa Bhealarúis a bhfuil níos mó ná 50 % di faoi úinéireacht phoiblí nó faoi rialú poiblí ón 1 Meitheamh 2021 amach, mar a liostaítear in Iarscríbhinn IX; (c) duine dlítheanach, eintiteas nó comhlacht atá bunaithe lasmuigh den Aontas a bhfuil níos mó ná 50 % dá chearta dílseánaigh faoi úinéireacht dhíreach nó indíreach ag eintiteas a liostaítear in Iarscríbhinn IX; nó (d) duine dlítheanach, eintiteas nó comhlacht atá ag gníomhú thar ceann nó faoi threoir eintiteas dá dtagraítear i bpointe (c) den Airteagal seo nó a liostaítear in Iarscríbhinn IX. Airteagal 1k 1. Beidh toirmeasc ar aon socrú a dhéanamh, nó ar bheith mar chuid d’aon socrú, go díreach nó go hindíreach, chun iasachtaí nó creidmheas nua ar mó ná 90 lá a n-aibíocht a dhéanamh, tar éis an 29 Meitheamh 2021 leis na páirtithe seo a leanas: (a) Poblacht na Bealarúise, a rialtas, a comhlachtaí poiblí, a corparáidí nó a gníomhaireachtaí; nó (b) mórinstitiúid creidmheasa nó institiúid eile atá bunaithe sa Bhealarúis a bhfuil níos mó ná 50 % di faoi úinéireacht phoiblí nó faoi rialú poiblí ón 1 Meitheamh 2021 amach, mar a liostaítear in Iarscríbhinn IX; nó (c) duine dlítheanach, eintiteas nó comhlacht atá bunaithe lasmuigh den Aontas a bhfuil níos mó ná 50 % dá chearta dílseánaigh faoi úinéireacht dhíreach nó indíreach ag eintiteas a liostaítear in Iarscríbhinn IX; nó (d) aon duine nádúrtha nó dlítheanach, eintiteas nó comhlacht agus é ag gníomhú thar ceann nó faoi threoir duine dlítheanach, eintiteas nó comhlacht dá dtagraítear i bpointe (c). 2. Ní bheidh feidhm ag an toirmeasc maidir le hiasachtaí ná creidmheasanna a bhfuil cuspóir sonrach doiciméadaithe acu maoiniú a sholáthar d’allmhairiú nó onnmhairiú neamhthoirmiscthe earraí agus seirbhísí neamhairgeadais idir an tAontas agus aon tríú Stát, lena n-áirítear an caiteachas le haghaidh earraí agus seirbhísí ó thríú Stát eile is gá chun na conarthaí onnmhairiúcháin nó allmhairiúcháin a fhorghníomhú. 3. Féadfaidh údarás inniúil Bhallstáit údarú a dheonú freisin, faoi cibé téarmaí is iomchuí leis, chun na hiasachtaí nó creidmheasanna dá dtagraítear i mír 1 a thabhairt nó a bheith mar chuid díobh, má chinnfidh sé: (i) gurb éard is aidhm do na gníomhaíochtaí lena mbaineann tacaíocht a sholáthar do phobal sibhialtach na Bealarúise, amhail cúnamh daonnúil, tionscadail chomhshaoil agus sábháilteacht núicléach nó gur gá an iasacht nó an creidmheas chun cúlchiste íosta dlíthiúil nó rialála nó ceanglais dá samhail a chomhlíonadh chun critéir shócmhainneachta agus leachtachta a chomhlíonadh le haghaidh eintitis airgeadais sa Bhealarúis atá faoi thromlach na húinéireachta ag institiúidí airgeadais an Aontais; agus (ii) nach mbeidh i gceist leis na gníomhaíochtaí lena mbaineann go soláthrófar cistí ná acmhainní eacnamaíochta, go díreach nó go indíreach, do dhuine, eintiteas nó comhlacht dá dtagraítear in Airteagal 2 ná go soláthrófar cistí ná acmhainní chun sochair dóibh. Agus na coinníollacha faoi phointí (i) agus (ii) á gcur i bhfeidhm, éileoidh an t-údarás inniúil faisnéis leordhóthanach a mhéid a bhaineann le húsáid an údaraithe arna dheonú, lena n-áirítear faisnéis maidir le cuspóir na ngníomhaíochtaí lena mbaineann agus maidir le contrapháirtithe na ngníomhaíochtaí sin. Cuirfidh an Ballstát lena mbaineann na Ballstáit eile agus an Coimisiún ar an eolas, , faoi aon údarú arna dheonú faoin Airteagal seo, laistigh de 2 sheachtain ón údarú. 4. Ní bheidh feidhm ag an toirmeasc i mír 1 maidir le híostarraingtí ná eisíocaíochtaí arna ndéanamh faoi chonradh arna thabhairt i gcrích roimh an 25 Meitheamh 2021 ar choinníoll na coinníollacha seo a leanas a bheith comhlíonta: (a) maidir le téarmaí agus coinníollacha uile na n-íostarraingtí nó na n-eisíocaíochtaí sin: (i) gur comhaontaíodh iad roimh an 25 Meitheamh 2021; agus (ii) nár modhnaíodh iad ar an dáta sin nó dá éis; agus (b) roimh an 25 Meitheamh 2021 socraíodh dáta aibíochta conarthaí chun na cistí uile a cuireadh ar fáil a aisíoc ina n-iomláine agus chun na gealltanais, na cearta agus na hoibleagáidí uile faoin gconradh a chealú; i dtéarmaí agus coinníollacha na n-íostarraingtí agus na n-eisíocaíochtaí dá dtagraítear i bpointe (a) áirítear forálacha a bhaineann le fad na tréimhse aisíocaíochta le haghaidh gach íostarraingthe nó eisíocaíochta, an ráta úis arna chur i bhfeidhm nó modh ríofa an ráta úis, agus an t-uasmhéid. Airteagal 1l Toirmiscfear árachas nó athárachas a sholáthar: (i) do Rialtas na Bealarúise, a chomhlachtaí poiblí, a chorparáidí nó a ghníomhaireachtaí; nó (ii) d’aon duine nádúrtha nó dlítheanach, eintiteas nó comhlacht atá ag gníomhú thar ceann nó faoi threoir duine dlítheanach, eintiteas nó comhlacht dá dtagraítear i bpointe (i). Airteagal 1m Toirmeascfar páirt a ghlacadh, go feasach nó d’aon turas, i ngníomhaíochtaí arb é is cuspóir nó is éifeacht dóibh, go díreach nó go hindíreach, dul timpeall ar na toirmisc a leagtar amach in Airteagail 1e, 1f, 1 g, 1h, 1i, 1j, 1k agus 1l. Airteagal 1n De bhreis ar na toirmisc atá leagtha amach in Airteagal 1k, maidir leis an mBanc Eorpach Infheistíochta (BEI): (a) beidh toirmeasc air aon eisíocaíocht nó íocaíocht a dhéanamh faoi aon chomhaontú atá ann cheana a rinneadh idir Poblacht na Bealarúise, nó aon údarás poiblí di, agus BEI agus beidh toirmeasc air aon eisíocaíocht nó íocaíocht a dhéanamh i dtaca leis na comhaontuithe sin; agus (b) cuirfidh sé ar fionraí na Conarthaí Seirbhíse Cúnaimh Theicniúil uile atá ann cheana a bhaineann le tionscadail arna maoiniú faoi na comhaontuithe dá dtagraítear i bpointe (a), agus atá ceaptha chun tairbhe dhíreach nó indíreach Phoblacht na Bealarúise nó aon údaráis phoiblí dá cuid, atá le déanamh sa Bhealarúis.”;